ΓΡΑΠΤΗ ΕΡΩΤΗΣΗ E-2962/98

υποβολή: Angela Sierra González (GUE/NGL) προς την Επιτροπή

(8 Οκτωβρίου 1998)

Θέμα: ΚΟΑ στον τομέα των υποτροπικών οπωρικών

Σε ορισμένες χώρες της Ευρωπαϊκής Ένωσης και ιδιαίτερα στις περιοχές με ήπιο κλίμα, αναπτύσσεται η καλλιέργεια υποτροπικών οπωρικών όπως ο ανανάς, η παπάγια, το μάνγκο κ.τ.λ., που εξελίσσονται σε δυνητικά υποκατάστατα των παραδοσιακών καλλιεργειών στις εν λόγω περιοχές, ενόψει της ευνοϊκής αποδοχής τους από τους καταναλωτές της Ευρωπαϊκής Ένωσης και των προοπτικών αυξήσεως της κατανάλωσης στο μέλλον.

Διαθέτει η Επιτροπή στοιχεία για την έκταση, σε εκτάρια, που αντιπροσωπεύει στην Ευρωπαϊκή Ένωση η καλλιέργεια των εν λόγω προϊόντων, αναλυτικώς; Εάν ναι, μπορεί να τα ανακοινώσει;

Αντιμετωπίζει η Επιτροπή τη δυνατότητα συστάσεως μιας Κοινής Οργάνωσης Αγοράς που θα καλύπτει αποκλειστικά τη ρύθμιση της παραγωγής και εμπορίας των "υποτροπικών οπωρικών" στον κοινοτικό χώρο, λαμβάνοντας υπόψη τη διεθνή ανταγωνιστικότητα όσον αφορά τα εν λόγω προϊόντα και τη δυνητική εξέλιξη του τομέα;

Απάντηση του κ. Fischler εξ ονόματος της Επιτροπής

(30 Οκτωβρίου 1998)

Ο κανονισμός (ΕΚ) 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1) προβλέπει στο άρθρο 1 παράγραφος 2 τον κατάλογο των προϊόντων που διέπονται από την κοινή οργάνωση αγοράς (ΚΟΑ). Η μεγαλύτερη πλειοψηφία των τροπικών οπωρικών περιλαμβάνεται στον κατάλογο: ανανάς, παπάγια, μάγκο, όπως επίσης αμυλούχες μπανάνες, αβοκάντο, γκογιάβ, μαγκούστες, καρποί οζυφοίνικα, μήλα ανακαρδιοειδών, καρποί του jaquier, λίτσι, καρποί της σαπότης, καρποί της ροιάς, καράμβολες και πιταχάγιες (τα τελευταία υπό την ένδειξη "λοιπά νωπά οπωρικά").

Υπό την έννοια αυτή οι τροπικοί καρποί δύνανται να αποτελέσουν ήδη εκ μέρους των παραγωγών αντικείμενο κάθε μέτρου των ειδικών κανονισμών. Τα επιχειρησιακά ταμεία μπορούν να χρησιμοποιηθούν για το σκοπό αυτό, τόσο όσον αφορά τα μέτρα απόσυρσης (εντός των ορίων που καθορίζονται από τον κανονισμό (ΕΚ) 2200/96), όσο και από τα μέτρα που περιλαμβάνονται στα επιχειρησιακά προγράμματα και αποσκοπούν στην βελτίωση της ποιότητας, για την ανάπτυξη της εμπορικής τους αξιοποίησης και για την προώθηση των προϊόντων.

Η Επιτροπή εκτιμά ως εκ τούτου ότι τα διατιθέμενα μέσα παρέχουν ήδη την δυνατότητα να ανταποκριθούν με συγκεκριμένο τρόπο στα προβλήματα ρύθμισης της παραγωγής και εμπορίας των τροπικών οπωρικών.

Επιπλέον, ο κανονισμός (ΕΚ) 2200/96 προβλέπει τη δυνατότητα εφαρμογής ειδικών μέτρων για τη βελτίωση της ανταγωνιστικότητας και για την προώθηση ορισμένων προϊόντων μεγάλης τοπικής σημασίας και τα οποία υπόκεινται σε έντονο διεθνή ανταγωνισμό, στην περίπτωση όπου τα γενικά εργαλεία για την κοινή οργάνωση της αγοράς αποδεικνύονται ανεπαρκή ή όχι καλά προσαρμοσμένα.

Η Επιτροπή δεν διαθέτει άλλα στοιχεία εκτός από τα στοιχεία που δημοσιεύονται τακτικά από τις επίσημες στατιστικές των διαφόρων κρατών μελών και από την Ευρωπαϊκή Στατιστική Υπηρεσία (Eurostat). Όσον αφορά τα τροπικά οπωρικά, υπάρχουν λίγα στοιχεία για τις πρόσφατες εξελίξεις των φυτευόμενων καλλιεργειών και των συγκομιζομένων ποσοτήτων. Ενδεικτικά, ο τροπικός καρπός (πλην αβοκάντο και μπανάνας) που αποτελεί αντικείμενο της σημαντικότερης παραγωγής στην Κοινότητα παραμένει ο ανανάς: περίπου 40.000 τόνοι (ισοδύναμο 1300 εκταρίων) στα γαλλικά υπερπόντια διαμερίσματα (εκ των οποίων 75 % στην Μαρτινίκα) και περίπου 2000 τόνοι στην Πορτογαλία. Η παραγωγή μάγκο (ουσιαστικά στην Ρεϋνιόν: 3500 τόνοι επί 200 εκταρίων) και παπάγιας είναι ακόμα τελείως περιθωριακή.

(1) ΕΕ L 297 της 21.11.1996.